NEUVOSTON ASETUS (EY) N:o 3374/94,
annettu 20 päivänä joulukuuta 1994,
Puolan ja Venäjän federaation lipun alla purjehtiviin aluksiin vuonna 1995 sovellettavista tietyistä kalavarojen säilyttämis- ja hoitotoimenpiteistä
EUROOPAN UNIONIN NEUVOSTO, joka
ottaa huomioon Euroopan yhteisöjen perustamissopimuksen,
ottaa huomioon yhteisön kalastus- ja vesiviljelyjärjestelmän perustamisesta 20 päivänä joulukuuta 1992 annetun neuvoston asetuksen (ETY) N:o 3760/92(1) ja erityisesti sen 8 artiklan 4 kohdan,
ottaa huomioon komission ehdotuksen,
sekä katsoo, että
vuoden 1994 liittymisasiakirjan 124 artiklan mukaisesti yhteisö hoitaa Ruotsin kuningaskunnan kolmansien maiden kanssa tekemiä kalastussopimuksia,
Ruotsin kuningaskunta ja Puolan tasavalta ovat 1 päivänä helmikuuta 1978 tehdyssä kalastussopimuksessa määrätyn menettelyn mukaisesti neuvotelleet keskinäisistä kalastusoikeuksistaan vuoden 1995 osalta,
Ruotsin kuningaskunta ja Venäjän federaatio ovat 11 päivänä joulukuuta 1992 tehdyssä kalastussopimuksessa määrätyn menettelyn mukaisesti neuvotelleet keskinäisistä kalastusoikeuksistaan vuoden 1995 osalta,
näissä neuvotteluissa valtuuskunnat ovat sopineet suosittelevansa omille viranomaisilleen tiettyjen pyyntikiintiöiden vahvistamista toisen sopimuspuolen aluksille vuodeksi 1995,
olisi toteutettava tarvittavat toimenpiteet vuoden 1995 osalta Puolan ja Venäjän federaation kanssa käydyissä neuvotteluissa saatujen tulosten panemiseksi täytäntöön,
neuvoston tehtävänä on vahvistaa erityisedellytykset, joiden mukaisesti Puolan ja Venäjän federaation lipun alla purjehtivien alusten on harjoitettava pyyntiä,
tässä asetuksessa tarkoitettua kalastustoimintaa valvotaan yhteiseen kalastuspolitiikkaan sovellettavasta valvontajärjestelmästä 12 päivänä lokakuuta 1993 annetussa neuvoston asetuksessa (ETY) N:o 2847/93(2) säädetyin asiaankuuluvin toimenpitein, ja
kalastusalusten merkitsemistä ja asiakirjoilla todistamista koskevista yksityiskohtaisista erityissäännöistä 20 päivänä toukokuuta 1987 annetun komission asetuksen (ETY) N:o 1381/87(3) 3 artiklan 2 kohdassa säädetään, että kaikilla aluksilla, joissa on jäähdytettyjä merivesisäiliöitä, on säilytettävä toimivaltaisen viranomaisen hyväksymä asiakirja, johon on merkitty säiliöiden tilavuus kuutiometreinä 10 senttimetrin välein mitattuna,
ON ANTANUT TÄMÄN ASETUKSEN:
1 artikla
1 Joulukuun 31 päivään 1995 asti:
a) Puolan lipun alla purjehtivien alusten kalastustoiminta sallitaan liitteessä I tarkoitettujen lajien osalta jäsenvaltioiden kalastusvyöhykkeellä, joka ulottuu 200 meripeninkulman päähän Itämeren rannikosta,
b) Venäjän federaation lipun alla purjehtivien alusten kalastustoiminta sallitaan liitteessä II tarkoitettujen lajien osalta jäsenvaltioiden kalastusvyöhykkeellä, joka ulottuu 200 meripeninkulman päähän Itämeren rannikosta,
mainituissa liitteissä vahvistetuin maantieteellisin ja määrällisin rajoituksin sekä tämän asetuksen mukaisesti.
2 Edellä 1 kohdan nojalla sallittu kalastustoiminta rajoittuu sen 200 meripeninkulman kalastusvyöhykkeen osiin, joka sijaitsee 12 meripeninkulman ulkopuolella niistä perusviivoista laskettuna, joita käytetään jäsenvaltioiden aluevesien mittaamisessa.
3 Jollei 1 kohdasta muuta johdu, niiden lajien väistämättömät sivusaaliit, joille ei ole vahvistettu kiintiötä jollekin vyöhykkeelle, sallitaan kyseisellä vyöhykkeellä voimassa olevien säilyttämistoimenpiteiden määräämissä rajoissa.
4 Niiden lajien sivusaaliit, joille on vahvistettu kiintiö jollekin vyöhykkeelle, merkitään pyydetyksi tästä kiintiöstä.
2 artikla
1 Alusten, jotka kalastavat 1 artiklassa vahvistettujen kiintiöiden rajoissa, on noudatettava säilyttämis- ja valvontatoimenpiteitä sekä kaikkia muita kalastustoimintaa mainitussa artiklassa tarkoitetuilla vyöhykkeillä koskevia säännöksiä. Itämerellä kalastavien alusten on noudatettava kansainvälisen Itämeren kalastuskomission kalastusta koskevia sääntöjä, sellaisina kuin ne ovat viimeksi muutettuina komission kahdennessakymmenennessä istunnossa.
2 Edellä 1 kohdassa tarkoitettujen alusten on pidettävä kalastuspäiväkirjaa, johon on merkittävä liitteessä III tarkoitetut tiedot.
3 Edellä 1 kohdassa tarkoitettujen alusten on toimitettava komissiolle liitteessä IV tarkoitetut tiedot siinä vahvistettujen yksityiskohtaisten sääntöjen mukaisesti.
4 Edellä 1 kohdassa tarkoitetuilla aluksilla, joissa on jäähdytettyjä merivesisäiliöitä, on säilytettävä toimivaltaisen viranomaisen hyväksymä asiakirja, johon on merkitty säiliöiden tilavuus kuutiometreinä 10 senttimetrin välein mitattuna.
5 Edellä 1 kohdassa tarkoitettujen alusten rekisterikirjaimet ja -numerot on merkittävä selvästi aluksen keulan molemmille puolille.
3 artikla
1 Kalastus 1 artiklassa vahvistettujen kiintiöiden rajoissa edellyttää komission yhteisön puolesta ja Puolan sekä Venäjän viranomaisten pyynnöstä myöntämää lisenssiä ja erityistä kalastuslupaa sekä liitteissä III ja IV esitettyjen edellytysten täyttämistä. Jokaisella aluksella on säilytettävä jäljennöstä näistä liitteistä, lisenssistä ja erityisestä kalastusluvasta.
Aluksille, jotka saavat yhteisön kalastuslisenssin yhteisön vyöhykkeelle joksikin kuukaudeksi, annetaan se tiedoksi viimeistään edeltävän kuukauden kymmenentenä päivänä. Yhteisö käsittelee mahdollisimman pian kaikki kuukausittaisen luettelon muutoshakemukset sen voimassaoloaikana.
Suomen kalastusvyöhykkeellä harjoitettavan kalastustoiminnan osalta laaditaan kuitenkin ainoastaan vuosittainen luettelo lisenssin saavista aluksista.
2 Jokaisessa komissiolle jätettävässä lisenssi- ja erityisessä kalastuslupahakemuksessa on oltava seuraavat tiedot:
a) aluksen nimi,
b) rekisterinumero,
c) ulkoiset tunnuskirjaimet ja -numerot,
d) rekisterisatama,
e) omistajan tai rahtaajan nimi ja osoite,
f) bruttovetoisuus ja suurin kokonaispituus,
g) koneteho,
h) radiokutsutunnus ja taajuus,
i) suunniteltu pyyntimenetelmä,
j) suunniteltu kalastusalue,
k) kalalajit, joita aiotaan pyytää,
l) ajanjakso, joksi lisenssiä ja erityistä kalastuslupaa haetaan.
3 Lisenssien ja erityisten kalastuslupien myöntäminen edellyttää, että voimassaolevien lisenssien ja erityisten kalastuslupien määrä kuukauden tai vuoden minä tahansa päivänä ei saa ylittää liitteissä I ja II mainittuja määriä.
4 Ainoastaan alle 40 metriä pitkät kalastusalukset sallitaan, lukuun ottamatta Ruotsin kalastusvyöhykettä, jolla alle 47 metriä pitkät alukset sallitaan.
5 Lisenssit ja erityiset kalastusluvat ovat voimassa aluskohtaisesti. Jos samaan kalastustoimeen osallistuu useita aluksia, niillä kaikilla on oltava lisenssi tai erityinen kalastuslupa.
6 Lisenssit ja erityiset kalastusluvat voidaan peruuttaa uusien lisenssien ja uusien erityisten kalastuslupien myöntämiseksi. Peruutukset tulevat voimaan sitä päivää edeltävänä päivänä, jona komissio myöntää uudet lisenssit ja erityiset kalastusluvat. Uudet lisenssit ja erityiset kalastusluvat tulevat voimaan niiden myöntämispäivänä.
7 Lisenssi tai erityinen kalastuslupa keskeytetään kokonaan tai osittain ennen viimeistä voimassaolopäivää, jos 1 artiklassa vahvistetut vastaavat kiintiöt ovat täydet.
8 Lisenssi ja erityinen kalastuslupa keskeytetään, jos tässä asetuksessa vahvistettuja velvoitteita ei täytetä.
9 Niille aluksille, jotka eivät täytä tässä asetuksessa säädettyjä velvoitteitaan, ei myönnetä enintään kahdentoista kuukauden ajanjaksona lisenssejä eikä erityisiä kalastuslupia.
10 Komissio toimittaa yhteisön puolesta Puolalle ja Venäjän federaatiolle niiden alusten nimen ja ominaisuudet, joilla ei ole lupaa kalastaa yhteisön kalastusvyöhykkeellä seuraavan kuukauden tai seuraavien kuukausien aikana yhteisön sääntöjen rikkomisen vuoksi.
4 artikla
Alukset, joilla on lupa kalastaa 31 päivään joulukuuta asti, voivat jatkaa kalastusta seuraavan vuoden alussa siihen asti, kun kyseisen vuoden luettelot aluksista, joilla on lupa kalastaa, on toimitettu komissiolle ja kun se on hyväksynyt ne yhteisön puolesta.
5 artikla
Tämä asetus tulee voimaan jokaisen uuden jäsenvaltion osalta sen liittymispäivänä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 20 päivänä joulukuuta 1994.